Sitges commemora el Dia Internacional contra la LGTBIfòbia
Inici Sitges Sitges commemora el Dia Internacional contra la LGTBIfòbia
L'acte central de la commemoració tindrà lloc divendres, 17 de maig, a les 18 hores al Monument contra l’homofòbia situat al Passeig Marítim a l'altura de la Platja de l'Estanyol. Durant l’acte es llegirà el manifest institucional i es realitzarà una ofrena floral
Sitges s’adhereix un any més a la commemoració del Dia Internacional contra la LGTBIfòbia, que se celebra el 17 de maig. Al voltant d’aquesta commemoració s’han programat un ampli ventall d’activitats organitzades per diferents entitats i col•lectius de Sitges amb el suport del departament de Benestar i Família amb l’objectiu de sensibilitzar la societat contra la discriminació del col·lectiu LGBTI. El 17 de maig es commemora el Dia Internacional contra la LGTBIfòbia per recordar que aquest dia de l’any 1990 l’Organització Mundial de la Salut (OMS) va eliminar l’homosexualitat de la llista de malalties mentals.
El moment central de la commemoració serà aquest divendres, 17 de maig, a les 18 hores davant al monument contra l’homofòbia, situat al Passeig Marítim a l’altura de la Platja de l’Estanyol. Durant l’acte institucional de l’Ajuntament de Sitges, es farà la lectura del manifest, una ofrena floral de l’associació Gay Sitges Link i una plantada de flors. També es podrà veure una exposició de banderes dels països on les relacions entre persones del mateix sexe encara es consideren un delicte.
El mateix divendres 17 de maig, a les 12 del migdia –també al monument-, tindrà lloc una primera ofrena floral a càrrec de Sitges Voluntaris Socials-Acció en Blau. Per fomentar la diversitat també es programarà a les 17.30 hores una sessió de L’Hora del conte a la Biblioteca Josep Roig i Raventós dirigida a tota la família i dedicada a la diversitat per celebrar el Dia Internacional contra l’homofòbia i la transfòbia. Entre la narració de contes, s’explicarà ‘Pink! El pingüí que es va tornar rosa’, una història que ensenya que els amics de debò t’accepten tal com ets.
Més tard, a les 19.30 hores als jardins del Casino Prado, hi haurà una trobada amb membres de la comunitat LGTBIfòbia i tothom qui vulgui participar.
A les 20.00 hores la Tertúlia Bohèmia promou, a la sala polivalent de la Societat Recreativa El Retiro, el concert Arc de Sant Martí per a la normalització amb la participació d’artistes com Silvia Borges, Anni, Mayte Mefer, Jose Luis López i Blanca De Nicolás. L’acte està organitzat per Blanca De Nicolás i Margarita López Torres en col·laboració amb Gay Sitges Link. Durant l’acte, s’explicaran les dades mundials de la situació d’aquest col·lectiu segons l’ONU i l’ACNUR.
Per cloure la jornada reivindicativa del 17 de maig, a les 20.45 hores s’explicaran els orígens del Dia Internacional contra la LGTBIfòbia i posteriorment es projectarà la pel·lícula ‘Boy Erased’ (‘Identidad robada’) al Cinema Prado en versió original subtitulada al castellà. El film de Joel Edgerton mostra com el fill d’un pastor de l’Església Baptista és internat en un centre on s’ofereix teràpia no científica per convertir joves gais.
Altres actes de la programació del Dia Internacional contra la LGTBIfòbia
La programació d’activitats arrencarà dimecres, 15 de maig, coincidint amb el Dia Internacional de les Famílies amb una campanya de sensibilització a les xarxes socials per conscienciar la societat sobre la diversitat familiar i els nous models de família (monoparentals, amb dues mares o dos pares).
El mateix dimecres es realitzarà el taller Llibertat per ser: parlem de feminisme o de franquisme a les 19 hores a l’Espai Alpe (carrer Sant Bonaventura 13, 1r 1a). Aquesta activitat es tornarà a repetir el dia 26 de juny.
El dijous 16 de maig, l’entitat Sitges Voluntaris Socials (SVS- Acció en Blau) farà una encesa d’espelmes a les 23 hores per donar visibilitat a la defensa dels drets LGTBI.
Al llarg del mes de juny també es programaran altres activitats. Els dissabtes 1 i 15 de juny es projectarà al Cau, seu de l’Agrupament Escolta Nostra Senyora del Vinyet, el curtmetratge ‘..I què passa?’ sobre estereotips. La projecció d’aquesta producció audiovisual està dirigides als infants i joves de 7 a 16 anys i també es complementa amb un debat i la creació d’un manifest. Els nens i les nenes que no són membres del Cau poden també inscriure’s si envien un correu electrònic a [email protected]
El dimecres 5 de juny, a les 18 hores, es realitzarà una taula rodona sota el lema ‘Prou discriminació per la Diversitat’ a l’auditori del Casal de la Gent Gran Pau Casals i organitzada per Sitges Voluntaris Socials-Acció en Blau.
Coincidint amb el Dia Internacional de l’Orgull LGTBI, el divendres 28 de juny, onejarà la bandera de l’arc de Sant Martí a l’Ajuntament des del matí i se celebrarà l’acte institucional per commemorar aquesta efemèride amb la lectura del manifest.
Ajutnament de sitges
Article anteriorCapgirem Vilanova – CUP presenta un programa per governar la ciutat
Article següentSant Pere de Ribes impulsa més de 50 accions del Pla de Salut Municipal